I en omfattende anholdelses- og ransagningsaktion tidliigt tirsdag morgen har Nordjyllands Politi anholdt to mænd fra Aalborg-området, som de mistænker for at være en del af en organiseret gruppering, der står bag adskillinge indbrud i Nordjyllands Politikreds, hvor dyre designermøbler har været byttet. Det oplyser Nordjyllands Politi i en pressemeddelelse. De to mænd er henholdsvis 26 og 27 år gamle. De skal onsdag fremstilles i grundlovsforhør i Retten i Aalborg, og politiet oplyser allerede nu, at man vil begære om lukkede døre i retten, fordi der er tale om en igangværende efterforskning, der kan kaste flere anholdelser af sig. Der sidder i forvejen en person varetægtsfænglet i samme sag. Efter anholdelserne af de to mænd ransagede politiet adskillige adresser. Her fandt og beslaglagde man flere designermøbler, en større mængde hash og et stort pengebeløb i kontanter. - Aktionen er sket på grundlag af en konkret efterforskning, vi har rettet mod en professionel gruppe af personer, som målrettet er gået efter villaer med dyre designermøbler, oplyser politikommissær Sune Myrup, der har stået i spidsen for efterforskningen.

Referat:
To personer blev anholdt i en nøje koordineret aktion tirsdag morgen. Der kan være flere anholdelser på vej.